

**EGER**

**MEGYEI JOGÚ VÁROS**

**Önkormányzata Közgyűlésének**

**3/2018. (II. 23.) önkormányzati rendelete**

**az Önkormányzat 2018. évi költségvetéséről, módosításának**

**és végrehajtásának rendjéről**

(módosította a 21/2018. (IX. 28.) rendelet, 26/2018. (XI. 30.) rendelet, .… /2019. (…..) rendelet)

Eger Megyei Jogú Város Önkormányzata Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**ELSŐ RÉSZ**

# A rendelet hatálya

**1. §**

(1) A rendelet hatálya kiterjed

1. *Eger Megyei Jogú Város Önkormányzatára (a továbbiakban: Önkormányzat) és*
2. *Eger Megyei Jogú Város Önkormányzata irányítása alá tartozó költségvetési szervekre, beleértve Eger Megyei Jogú Város Polgármesteri Hivatalt (a továbbiakban: Polgármesteri Hivatal).*

**MÁSODIK RÉSZ**

**Az Önkormányzat költségvetésének**

**bevételei és kiadásai**

**2. §**

(1) A Közgyűlés az Önkormányzat 2018. évi költségvetésének **a finanszírozási műveletek bevételével csökkentett bevételi főösszegét 20.175.463.763 Ft-ban, a finanszírozási kiadásokkal csökkentett kiadási főösszegét 35.733.870.709 Ft-ban**

ezen belül:

a) működési bevételeket 13.572.060.454 Ft-ban

ebből:

aa) intézmények és az önkormányzat működési bevételei 3.145.819.192 Ft-ban

ab) közhatalmi bevételek 4.662.410.211 Ft-ban

ac) önkormányzatok költségvetési támogatása 3.428.487.596 Ft-ban

ad) működési célú támogatások államháztartáson belülről 2.183.706.230 Ft-ban

*(ebből TB alaptól 48.012.300 Ft)*

ae) működési célú átvett pénzeszközök 151.637.225 Ft-ban

*(ebből kölcsön visszatérülés - Ft)*

b) a működési kiadásokat 16.167.344.093 Ft-ban

ebből:

ba) személyi juttatásokat 5.129.770.421 Ft-ban

bb) munkaadókat terhelő járulékokat és a szociális

hozzájárulási adót 1.114.573.955 Ft-ban

bc) dologi kiadásokat 8.155.095.847 Ft-ban

bd) ellátottak pénzbeli juttatásait 90.872.019 Ft-ban

be) egyéb működési célú kiadások 1.382.600.061 Ft-ban

*(ebből kölcsön nyújtás - Ft)*

bf) tartalékok 294.431.790 Ft-ban

c) a felhalmozási bevételt 6.603.403.309 Ft-ban

ebből:

ca) felhalmozási bevételek 230.789.398 Ft-ban

cb) önkormányzatok költségvetési támogatása 1.000.486.428 Ft-ban

cc) felhalmozási célú támogatások államháztartáson belülről 5.078.884.182 Ft-ban

*(ebből TB alaptól 5.417.000 Ft)*

cd) felhalmozási célú átvett pénzeszközök 293.243.301 Ft-ban

*(ebből kölcsön visszatérülés 116.000.000 Ft)*

d) a felhalmozási kiadások 19.566.526.616 Ft-ban

ebből:

da) beruházások összegét 16.961.646.073 Ft-ban

db) felújítások összegét 1.551.134.814 Ft-ban

dc) egyéb felhalmozási kiadások 736.457.851 Ft-ban

*(ebből kölcsön nyújtás 124.251.613 Ft)*

dd) tartalékok 317.287.878 Ft-ban

állapítja meg.

(2) A 2018. évi **költségvetési bevételek és költségvetési kiadások különbözete –15.558.406.946 Ft (költségvetési hiány).** A költségvetési hiány finanszírozásához, valamint a fejlesztési célú hitelek törlesztéséhez, továbbá a 2018. évi megelőlegezett központi támogatás visszafizetéséhez 21.392.291.905 Ft finanszírozási bevétel bevonására volt szükség. Belső finanszírozásból (előző évi maradványból) 16.724.674.500 Ft-ot, értékpapír beváltásból 4.000.000.000 Ft-ot, külső finanszírozásból (fejlesztési célú hitelfelvétel) 667.617.405 Ft-ot kellett igénybe venni. A belső finaszírozás három részből áll, az előző évben fel nem használt működési és felhalmozási támogatással megvalósuló pályázatok eredeti előirányzatként történő tervezéséből 13.759.928.142 Ft értékben, a költségvetési egyensúly biztosításához szükséges 436.000.000 Ft maradvány igénybevételből, valamint egyéb feladatokhoz igénybe vett maradványból 2.528.746.358 Ft összegben. A fejlesztési célú hitelfelvétel tervezett összegéből a 2017. évi áthúzódó hitel 139.323.925 Ft. Az előző évi maradványból 2.452.100.408 Ft működési maradvány, 14.272.574.092 Ft felhalmozási maradvány. Aműködési kiadás működési bevételt meghaladó összege 2.595.283.639 Ft, míg a felhalmozási bevételeket meghaladó felhalmozási kiadások összege 12.963.123.307 Ft. A finanszírozási célú bevételek tartalmaznak a fentieken kívül forgatási célú belföldi értékpapír beváltást 4.594.420.426 Ft összegben, valamint a Magyar Államkincstártól a 2019. évi támogatás megelőlegezésére 88.615.106 Ft-ot.

(3) A 2018. évi **hiteltörlesztés összege 279.726.000 Ft.** A finanszírozási célú kiadások tartalmaznak forgatási célú belföldi értékpapír vásárlásra 10.050.069.686 Ft-ot. Egyéb finanszírozási kiadásként jelenik meg a Magyar Államkincstárnak a 2018. évi támogatás megelőlegezés visszafizetése miatt 98.509.699 Ft és a 2019. évi támogatás megelőlegezés visszafizetése miatt 88.615.106 Ft**.**

**3. §**

(1) A Közgyűlés a 2. §-ban megállapított **46.250.791.200** **Ft bevételi főösszeget** bevételi források (fejezetek) szerint az alábbiak alapján hagyja jóvá:

a) Költségvetési szervek bevételei **3.738.475.361 Ft**

(I. fejezet)

b) Önkormányzati feladatok saját bevételei **6.291.057.023 Ft**

(II. fejezet)

c) Helyi önkormányzatok támogatásai **4.428.974.024 Ft**

(III. fejezet)

d) Önkormányzati támogatások államháztartáson belülről és átvett

pénzeszközök **6.446.572.421 Ft**

(IV. fejezet)

e) Támogatási kölcsönök igénybevétele és visszatérülése **116.000.000 Ft**

(V. fejezet)

f) Finanszírozási bevételek **25.229.712.371 Ft**

(VI. fejezet)

(1)/A. Az egészségügyi feladatokhoz az Egri Közszolgáltatások Városi Intézménye **48.012.300** **Ft-ot** vesz át az Egészségbiztosítási Pénztártól működési célú támogatás államháztartáson belülről bevételként, valamint **5.417.000 Ft-ot** felhalmozási célú támogatás államháztartáson belülről bevételként.

(2) A **bevételi főösszeg** fejezetek, címek, alcímek, előirányzati csoportok, bevételi rovatok és jogcímek szerinti megoszlását az 1. melléklet tartalmazza.

(3) A Közgyűlés a 2. §-ban megállapított **46.250.791.200** **Ft** **kiadási főösszeget** kiadási előirányzatok (fejezetek, előirányzat-csoportok) szerint az alábbiak alapján hagyja jóvá:

|  |  |  |
| --- | --- | --- |
| a) | Költségvetési szervek működési költségvetési kiadása  (I. fejezet/1 előirányzati csoport) | **8.964.987.541 Ft** |
| b) | Költségvetési szervek felhalmozási kiadásai  (I. fejezet/2 előirányzati csoport) | **1.080.399.840 Ft** |
| c) | Önkormányzati feladatok működési költségvetési kiadásai  (II. fejezet/1 előirányzati csoport) | **3.398.323.719 Ft** |
| d) | Önkormányzati vagyonnal kapcsolatos kiadások  (II. fejezet/1,2 előirányzati csoport) | **902.453.364 Ft** |
| e) | Önkormányzati felújítási kiadások  (II. fejezet/1,2 előirányzati csoport) | **1.244.588.706 Ft** |
| f) | Önkormányzati nagyberuházások kiadásai  (II. fejezet/1,2 előirányzati csoport): | **16.751.590.897 Ft** |
| g) | Önkormányzati kis- és középberuházások  (II. fejezet/1,2 előirányzati csoport) | **2.498.263.640 Ft** |
| h) | Önkormányzati részesedések növelése  (II. fejezet/2 előirányzati csoport) | **61.000.000 Ft** |
| i) | Felhalmozási célú támogatások államháztartáson belülre és átadott pénzeszközök  (III. fejezet/2 előirányzati csoport) | **76.774.881 Ft** |
| j) | Kölcsönök nyújtása  (IV. fejezet) | **124.251.613 Ft** |
| k) | Tartalékok  (V. fejezet) | **611.719.668 Ft** |
| l) | Finanszírozási kiadások  (VI. fejezet) | **10.516.920.491 Ft** |
| m) | Költségvetési befizetés  (VII. fejezet) | **19.516.840 Ft** |
|  |  |  |

(4) A **kiadási főösszeg** fejezetek, címek, alcímek, előirányzati csoportok, kiadási rovatok és jogcímek szerinti megoszlását a 2. melléklet tartalmazza.

(5) Az Önkormányzat költségvetésének **mérlegét** bevételi források és kiadási tételek szerinti bontásban a 3. melléklet szerint hagyja jóvá a Közgyűlés. A 3/a.-3/c. mellékletek külön mutatják be az államigazgatási-, a kötelező – és az önként vállalt feladatok bevételeit és kiadásait.

(6) Az **európai uniós támogatással megvalósuló programok, projektek** bevételeit és kiadásait az 4. melléklet tartalmazza.

(7) A **fennálló hitelek törlesztésének alakulását a futamidő végéig** az 5. melléklet szerint fogadja el a Közgyűlés.

(8) A **kezességvállalásokból fennálló kötelezettségek** a kezesség érvényesíthetőségének végéig a 6. melléklet szerint kerülnek jóváhagyásra.

(9) **A tervezett fejlesztési feladatokból várhatóan adósságot keletkeztető ügylet megkötését szükségessé tevő célokat** a 7. melléklet szerint fogadja el a Közgyűlés.

(10) **Az önkormányzat és intézményei engedélyezett létszámát** a 8. melléklet tartalmazza.

**4. §**

(1) Az önkormányzati költségvetés 3. § (3) bekezdés k) pontjában jóváhagyott kiadási összegből az **általános tartalék** **40.000.000** **Ft**.

(2) Az önkormányzati költségvetés 3. § (3) bekezdés k) pontjában jóváhagyott kiadásának összegéből a **céltartalék 571.719.668 Ft**, az V. fejezet 2-20-as címszám szerinti részletezés alapján.

(3) A finanszírozási célú pénzügyi műveletek közül a közép- és hosszúlejáratú értékpapír kibocsátást, vásárlást, a hitelek, kölcsönök felvételét, az értékpapírok értékesítését kizárólag a Közgyűlés rendelheti el. Az éven belüli forgatási célú értékpapír vásárlást, a hiteltörlesztést, a kötvények törlesztését, a szabad pénzeszközök törvényben szabályozott betétként történő elhelyezését és visszavonását a Közgyűlés a Polgármester hatáskörébe utalja, melynek határidőben történő végrehajtásáról a Gazdasági Iroda gondoskodik.

**5. §**

A Közgyűlés felhatalmazza az Önkormányzat Közgyűlésének irányítása alá tartozó költségvetési szervek vezetőit és a polgármestert a 2018. évi költségvetésben előírt bevételek beszedésére és a kiadások teljesítésére.

**HARMADIK RÉSZ**

**A költségvetés végrehajtásával és módosításával**

**összefüggő rendelkezések**

**6. §**

**Általános rendelkezések**

(1) A tervezés során külön kell választani a költségvetési szervek és az önkormányzat működési bevételeit és kiadásait a felhalmozási bevételektől és kiadásoktól. A bevételeket és kiadásokat - a feladat jellege alapján – államigazgatási, kötelező és önként vállalt bontásban is be kell mutatni a Közgyűlésnek.

(2) Az éves költségvetés végrehajtását

*a) az alapító okiratokban előírt, engedélyezett, valamint az intézményi szervezeti működési szabályzatban részletezett feladatkörökben és kötelezettségek mellett,*

*b) a szakmai hatékonyság és gazdaságosság, a vagyon rendeltetésszerű használata követelményeinek érvényesítésével,*

*c) a gazdálkodási és számviteli, továbbá a belső kontrollrendszerek működtetésére vonatkozó előírások betartásával*

kell a költségvetési szerveknek biztosítani.

(3) Az önkormányzat és költségvetési szervei minden pénzmozgásról kötelesek elszámolni. A költségvetési szervek és az önkormányzat minden költségvetési bevétele és költségvetési kiadása költségvetésük részét képezi. Az Önkormányzat irányítása alá tartozó költségvetési szervek a költségvetési rendeletben jóváhagyott valamennyi előirányzatuk felhasználásáról saját hatáskörben döntenek.

(4) A költségvetési gazdálkodás a bevételi előirányzatok teljesítésének kötelezettségét és a kiadási előirányzatok felhasználásának jogosultságát, a központi költségvetési támogatások felhasználását, a követelések és kötelezettségek nyilvántartását, továbbá a vagyon összetételének és a tevékenység eredményének bemutatását foglalja magában.

(5) A költségvetés végrehajtása során tárgyévi fizetési kötelezettség a jóváhagyott kiadási előirányzatok mértékéig – a saját bevételek teljesülési ütemére figyelemmel – vállalható.

1. A költségvetés végrehajtásakor kiemelt figyelmet kell fordítani az előirányzott bevételek beszedésére. A kötelezettségvállalások megtörténte előtt meg kell győződni arról, hogy az időarányos működési és felhalmozási bevételek realizálódtak-e. Amennyiben a kiadások halaszthatók, csak későbbi időpontban – a bevételek teljesülése után – vállalható kötelezettség. A közüzemi számlák határidőben teljesítendők. A szigorú és takarékos gazdálkodásról minden költségvetési szerv vezetőjének gondoskodnia kell.
2. Megkülönböztetett figyelemmel kell az év folyamán az adóbevételek beszedését biztosítani. Az adóbevételek teljesülését folyamatosan figyelemmel kell kísérni, az esetleges adóbevételi elmaradások miatt szükségessé válhat működési kiadások zárolása, tervezett előirányzatok csökkentése.
3. Tárgyéven túli fizetési kötelezettség a működési kiadásoknál a tárgyévi működési kiadások eredeti előirányzatának legfeljebb 15%-áig vállalható a költségvetési szerv hatáskörében, kivéve a közüzemi díjakra és a rendszeres személyi juttatásokra kötött szerződéseket. Felhalmozási kiadások kötelezettségvállalására a tárgyévet követő évekre a Közgyűlés egyedi döntésével kerülhet sor. A támogatások terhére finanszírozott, több évet érintő kiadásokról – amennyiben önerő nélkül megvalósítható – a költségvetési szerv hatáskörében vállalható kötelezettség. Fentieken kívül a tárgyévet követő éveket terhelő fizetési kötelezettségről kizárólag a Közgyűlés dönt.
4. Az Önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az adott évi saját bevétel 50%-át. Saját bevétel: a 353/2011. (XII.30.) kormányrendelet 2.§ (1) bekezdésében rögzített bevételi jogcímek alapján kerül meghatározásra.

(10) Az Önkormányzat Közgyűlése - amennyiben a helyi önkormányzatok adósságrendezési eljárásáról szóló 1996. évi XXV. törvény 4. §-a szerinti adósságrendezési eljárást az Önkormányzat hitelezői nem kezdeményezték - önkormányzati biztost rendel ki az irányítása alá tartozó költségvetési szervhez, ha annak elismert, az esedékességet követő 30 napon túli tartozásállománya eléri az éves eredeti dologi kiadási előirányzatának 10 %-át, vagy a 25 millió forintot és ezt a tartozását egy hónap alatt nem képes 30 nap alá szorítani.

(11) A tartozásállomány fennállásáig csak a pénzügyi gondnok ellenjegyzése mellett vállalható további kötelezettség, teljesíthető kifizetés.

(12) Az államháztartás számviteléről szóló 4/2013. (I. 11.) kormányrendelet 22.§-a alapján Eger Megyei Jogú Város Közgyűlése háromévenkénti leltározás elvégzését rendeli el az Önkormányzatnál és intézményeinél, mivel az eszközökről és az azok állományában történő változásokról folyamatos részletező nyilvántartás készül mennyiségben és értékben. A háromévenkénti leltározás nem alkalmazható átszervezés, jogutód nélküli végleges megszűnés esetén. A soron következő leltározást 2019. év végén kell elvégezni. A koncesszióba, vagyonkezelésbe adott eszközökről a vagyonkezelőnek 2018. december 31-i fordulónapra vonatkozóan leltározással elkészített, hitelesített leltárt kell összeállítani.

(13) A rendelet tartalmazza az átmeneti gazdálkodás időszakának költségvetési adatait.

**7. §**

1. A Közgyűlés *az Önkormányzat és a Közgyűlés irányítása alá tartozó költségvetési szervek* költségvetését jelen rendelet módosításával testületi döntéssel megváltoztathatja. Év közben a Közgyűlés - a bevételek túlteljesítése nélkül - megemelheti a költségvetés bevételi és kiadási főösszegét olyan feladatokhoz kapcsolódóan, melyek a költségvetés készítésekor még nem voltak ismertek.
2. A költségvetési előirányzat-módosítások és előirányzat-átcsoportosítások nem érinthetik az Országgyűlés és a Kormány kizárólagos hatáskörébe tartozó előirányzat változtatásokat.
3. Ha év közben az Országgyűlés a Költségvetési törvényben jóváhagyott hozzájárulások, támogatások előirányzatait zárolja, csökkenti, törli, az intézkedés kihirdetését követően haladéktalanul a Közgyűlés elé kell terjeszteni a költségvetési rendelet módosítását.
4. A Közgyűlés – az első negyedév kivételével - negyedévenként, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletet.
5. A költségvetési szervek és a polgármester saját hatáskörében végrehajtott előirányzat-módosításokról, átcsoportosításokról a polgármester a Közgyűlést 30 napon belül tájékoztatja. Az I. negyedévről április végéig kell tájékoztatást adni.
6. Ha év közben az Önkormányzat a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, e tényről a polgármester a Közgyűlést köteles tájékoztatni.
7. 2018-ban Eger Megyei Jogú Város Önkormányzata Közgyűlésének a helyi kitüntetések, díjak, elismerő címek alapításáról és adományozásáról szóló 38/2011.(X.28.) önkormányzati rendelet 16.§. (2) bek. alapján a kitüntetési alapdíj összege bruttó 100.000 Ft.
8. A helyi előirányzat változtatások tartalmuk szerint az alábbiak lehetnek:
9. *pótelőirányzatok, előző évi maradványok és elrendelt zárolások esetén a költségvetés főösszegeinek módosítása,*
10. *ténylegesen elért többletbevétel esetén a költségvetés főösszegeinek módosítása a Közgyűlés döntését követően, a költségvetési bevételek tervezettől történő elmaradása esetén a költségvetési főösszeg csökkentése,*
11. *ténylegesen elért többletbevétel nélkül a költségvetés bevételi és kiadási főösszegének azonos összeggel történő növelése*
12. *a jóváhagyott kiadási, bevételi, támogatási főösszeg változatlansága mellett - fejezetek, címek, alcímek, előirányzat-csoportok, bevételi és kiadási rovatok közötti –átcsoportosítások.*
13. A költségvetési szerveknél az egységes rovatrend B1. Működési célú támogatások államháztartáson belülről, B2. Felhalmozási célú támogatások államháztartáson belülről, B6. Működési célú átvett pénzeszközök és B7. Felhalmozási célú átvett pénzeszközök rovatain megtervezett bevételi előirányzatok a költségvetési évben meghatározott céllal rendelkezésre bocsátott költségvetési bevételekkel abban az esetben is megnövelhetők, ha a bevételi előirányzatok még nem teljesültek túl, azonban az adott cél a költségvetési év bevételi előirányzatainak tervezésekor még nem volt figyelembe vehető.
14. Alapítványi forrás átvételére és átadására a Közgyűlés kizárólagos hatáskörében kerülhet sor az Önkormányzatnál.

(11) Nem alapítványi forrás átvételére az Önkormányzatnál összeghatártól függetlenül a polgármester jogosult.

**Költségvetési szervekre vonatkozó rendelkezések**

**8. §**

**Előirányzat változtatása a költségvetési szervek hatáskörében**

1. A költségvetési szervek saját hatáskörben megemelhetik kiadási és bevételi előirányzatukat a következő esetekben:

a)  B813. Maradvány igénybevétele rovaton elszámolt maradvány által fedezett kiadásokat, annak összegéig

b) a költségvetési szerv személyi juttatások költségvetési kiadási előirányzatait

ba)  a Közgyűlés által jóváhagyott többletbevételből

bb) a költségvetési szerv kötelezettségvállalással terhelt költségvetési maradványának személyi juttatásokból származó részével,

bc) az eredeti előirányzatként nem megtervezett, év közben rendelkezésre bocsátott, felhasználási célja szerint személyi jellegű kifizetést tartalmazó egyéb forrásból

bd) az egységes rovatrend K33 Szolgáltatási kiadások rovatai kiadási előirányzat terhére, ha annak célja, hogy a korábban szolgáltatás-vásárlással ellátott feladatokat a költségvetési szerv az állományába tartozó személyekkel lássa el, továbbá bármely rovat terhére, ha a személyi juttatások költségvetési kiadási előirányzatainak növelése azok jóváhagyásakor még nem ismert jogszabályváltozás miatt szükséges

c) az államháztartáson belülről kapott támogatások, a nem alapítványtól származó véglegesen átvett pénzeszközök összegével a támogatási cél szerinti előirányzatokat.

1. Tartós forrásnak minősülő és a következő költségvetési évben eredeti előirányzatként tervezhető előirányzatok béremelésre is felhasználhatók.
2. A működési és felhalmozási előirányzatok közötti átcsoportosításra a költségvetési szerv vezetője a Közgyűlés döntése alapján jogosult.
3. A költségvetési szerv vezetője a kiemelt előirányzatok között a Közgyűlés jóváhagyásával hajthat végre átcsoportosítást, szintén közgyűlési jóváhagyás szükséges államháztartáson belüli támogatás és átadott pénzeszköz előirányzat módosításához.
4. A 2017. évi maradvány közgyűlési jóváhagyását követően a maradvány személyi juttatásra fordítható részének azt a személyi juttatás megtakarításából származó összeget kell tekinteni, melynek járulék maradványa is rendelkezésre áll.
5. A közalkalmazottak jogállásáról szóló törvény szerint az adható kategóriába tartozó pótlékok megállapítására, illetve a meglévők szintjének emelésére - fedezet hiányában - nincs lehetőség. A munkáltatói döntésen alapuló illetményrészek - az intézményvezetők és gazdaságvezetők kivételével - csak az adott munkavállalóra érvényesek. Az intézményvezetők és gazdasági vezetők munkáltatói döntésen alapuló illetményrésze az éves költségvetések tervezésekor felülvizsgálandó, az adott évre meghatározott összeg a tárgyévet követő év február 28-ig jár, melyet a munkáltatói intézkedéseknek tartalmaznia kell. Átszervezés, munkaviszony megszűnése esetén ez az illetményrész sem az újonnan belépő dolgozóra, sem pedig más - a költségvetési szervnél – foglalkoztatottra nem ruházható át. Ez a rendelkezés nem vonatkozik a központi költségvetésből támogatásban részesülő előadó-művészeti költségvetési szervekre, de ez esetben is alkalmazni kell a 8. § (7) bekezdésének előírását.
6. A költségvetési szerv vezetője az évközi létszámmozgásokat a költségvetésben jóváhagyott személyi juttatási kereten belül kezelheti. Az illetmény-többlettel járó létszámcseréket előzetesen egyeztetni köteles a Polgármesteri Hivatal Humán Szolgáltatási Irodájával és a Polgármesteri Hivatal Gazdasági Irodájával.
7. A költségvetési szervnél a normatív jutalom (K1102) kifizetésére fordítható összeg nem haladhatja meg az eredeti költségvetésben szereplő rendszeres személyi juttatási előirányzat (K1101) 18%-át.
8. Fenti rendelkezések, valamint a jóváhagyott előirányzaton belüli gazdálkodás be nem tartása fegyelmi felelősségre vonással jár.
9. A polgármester év közben köteles figyelemmel kísérni az önkormányzati költségvetési szervek személyi juttatásokkal és a létszámmal való gazdálkodását, figyelemmel a jogszabályi előírásokra.
10. A költségvetési szerv saját döntésével a Közgyűlés által meghatározott feladat-, illetékességi és működési körét nem változtathatja meg.
11. Alapítványi forrás átvételére és átadására a Közgyűlés kizárólagos hatáskörében kerülhet sor a költségvetési szerveknél.

**9. §**

**Az előirányzatok felhasználása**

A költségvetési szerv költségvetési támogatási előirányzata csak az alaptevékenységre használható fel.

**10. §**

A költségvetési év kiadási előirányzatai terhére kötelezettségvállalásra az azokat terhelő korábbi kötelezettségvállalásokkal és más fizetési kötelezettségekkel csökkentett összegű szabad előirányzatok mértékéig kerülhet sor.

**11. §**

Az Önkormányzat irányítása alá tartozó költségvetési szerv pénzeszközeit az Önkormányzat által meghatározott belföldi banknál nyitott bankszámlán köteles kezelni, más banknál bankszámlát nem nyithat, kivéve az uniós pályázatokra vonatkozóan a Magyar Államkincstárnál kötelezően vezetendő számlákat. Ez a számlavezető pénzintézet 2018. évben a Raiffeisen Bank Zrt.

**12. §**

A költségvetési szerv az alapító okiratának megfelelően vállalkozhat, feltéve, hogy ez nem veszélyezteti az alapító okiratban meghatározott alaptevékenységét és az ebből fakadó kötelezettségeinek teljesítését, továbbá vállalkozási bevételei fedezik a vállalkozási tevékenység valamennyi közvetlen- és közvetett kiadását és a vállalkozási tevékenységhez kapcsolódó amortizációt.

**13. §**

(1) A költségvetési szerv vezetője szakmailag és gazdaságilag is felelős a feladatai ellátásához a vagyonkezelésébe, használatába adott vagyon rendeltetésszerű igénybevételéért, az alapító okiratban előírt tevékenységek jogszabályban meghatározott követelményeknek megfelelő ellátásáért, a költségvetési szerv gazdálkodásában a szakmai hatékonyság, a gazdaságosság és az eredményesség követelményeinek érvényesítéséért, annak teljességéért és hitelességéért, a gazdálkodási lehetőségek és a kötelezettségek összhangjáért, a belső kontrollok megszervezéséért és működtetéséért.

(2) A 2018. évi takarékos gazdálkodásra tekintettel az önkormányzati költségvetési szervek évközben csak rendkívüli helyzetben igényelhetnek pótelőirányzatot az önkormányzati feladatellátás tartaléka terhére.

**Az önkormányzati feladatellátásra vonatkozó rendelkezések**

**14. §**

**Előirányzat változtatás**

(1) A polgármester előirányzat-átcsoportosítási jogkörében az alábbi döntéseket hozhatja a személyi juttatások növelése nélkül a jóváhagyott kiadási előirányzatokra vonatkozóan, figyelemmel a 16. §-ban foglaltakra:

*a) a II. fejezet 1 előirányzati csoporton belül címek és alcímek között azonos rovaton belül, továbbá egyes címeken, alcímeken belül és között az 1, 2, 3, 4, 5 rovatok között összeghatár nélkül előirányzat átcsoportosítást hajthat végre,*

*b) a II. fejezet 2 előirányzati csoporton belül a 6, 7, 8 rovatok között összeghatár nélkül előirányzat-átcsoportosítást hajthat végre,*

*c) a II. fejezet 1, 2 előirányzati csoportok között összeghatár nélkül átcsoportosítást hajthat végre, figyelemmel arra, hogy a változtatás működési hiányt nem okozhat,*

*d) az V. fejezet 2-es, 4-11-es, 13-18-as és 20-as címszámokon szereplő céltartalékok terhére előirányzat-módosítást hajthat végre, amellyel a személyi juttatások előirányzatát is módosíthatja,*

*e) a működési költségvetés és a felhalmozási költségvetés kiemelt előirányzatait a fejezetek között átcsoportosíthatja anélkül, hogy a költségvetésben működési hiányt okozna,*

*f) a II. fejezet, a III-IV. fejezet címszámai között előirányzat-átcsoportosítást hajthat végre, figyelemmel arra, hogy a változtatás a költségvetésben működési hiányt nem okozhat.*

(2) A polgármester előirányzat-módosítási hatáskörben megemelheti

*a) a projektekhez kapcsolódóan keletkezett kamatbevételekből (II/3/6) összeghatár nélkül a II. fejezet kiadási és bevételi előirányzatait, az MVP-hez kapcsolódó kamatbevételekkel kizárólag az MVP beruházások kiadásait,*

*b) az államháztartáson belülről kapott támogatások, a nem alapítványtól származó véglegesen átvett pénzeszközök összegével a megfelelő fejezetek előirányzatait összeghatár nélkül,*

*c) a 4.§ (3) bekezdésre tekintettel összeghatár nélkül a VI. fejezet bevételi és kiadási előirányzatait.*

(3) Polgármesteri hatáskörben az egyösszegű támogatás kiadásának összeghatára esetenként 1.000.000 Ft, kivételt képeznek a (4) bekezdésben szabályozott esetek. Polgármesteri hatáskörben alapítvány nem támogatható.

(4) A Polgármester a Városképi és Környezetvédelmi Bizottság által - önkormányzati rendeletek alapján pályázati rendszerben - jóváhagyott alábbi támogatásokra összeghatár nélkül kötelezettséget vállalhat, figyelemmel a rendelkezésre álló fedezetre:

a) társasházak magánerős felújításához támogatás

b) magánerős közműberuházás támogatása

c) magánerős külterületi út- és csapadékelvezető rendszer építése.

(5) Rendkívüli helyzetben a polgármester kötelezettséget vállalhat, kifizetést rendelhet el, döntéséről a soron következő Közgyűlésen köteles tájékoztatást adni.

**15. §**

(1) A 4. §-ban jóváhagyott tartalék felhasználása az alábbi:

*a) az általános tartalék felhasználása az I. félévet követően közgyűlési döntéssel történhet.*

*b) az V. fejezet 6 címszámán szereplő „Vis maior tartalék” felhasználása a vonatkozó önkormányzati rendelet szabályai szerint történhet meg.*

1. *a jóváhagyott egyéb céltartalékok felhasználása a 14. § (1) bekezdés d.) szakaszában megjelölt kivétellel - Közgyűlési határozattal - a Közgyűlés kizárólagos hatáskörében történhet meg.*

(2) Eger Megyei Jogú Város Önkormányzatának 2018. évi költségvetése II. fejezetének 40. és 146. címszámára, a választókörzeti feladatok kiadásai felhasználására vonatkozóan a következő szabályozás lép életbe:

1. *az egyes körzetekre a költségvetésben jóváhagyott összeg egyformán kerül elosztásra. A körzetre jutó választókörzeti kiadások felhasználására bármelyik képviselő javaslatot tehet. A képviselői javaslatokat a Polgármesteri Hivatal Városüzemeltetési Irodája gyűjti össze a II/146-os címszámot érintően. A javaslatokról a Városképi és Környezetvédelmi Bizottság dönt úgy, hogy ülésére a javaslattevő képviselőt (képviselőket) meg kell hívni. A II/40. címszámon rendelkezésre álló előirányzatok felhasználására a képviselők a Polgármesteri Hivatal azon irodájára juttatják el javaslataikat, amelynek szakmai feladatai közé tartozik. A képviselői javaslatokról ebben az esetben az adott szakmai bizottság dönt.*
2. *A választókörzeti feladatok kiadásainak előirányzatát az adott választókörzetben csak városüzemeltetési és fejlesztési célokra - beleértve az önerős közműépítések támogatását is - valamint a körzeten belüli, vagy a körzet ellátását szolgáló önkormányzati fenntartású intézmények támogatására és körzeti rendezvényekhez lehet felhasználni. Az előirányzat egyesületi, alapítványi támogatásra nem fordítható.*

**16. §**

1. Az Önkormányzat az állami tulajdonból térítésmentesen önkormányzati tulajdonba került lakások elidegenítéséből származó, a (2) bekezdés szerint csökkentett bevételeit a számláját vezető pénzintézetnél elkülönített számlán köteles elhelyezni. A bevételek felhasználására az alábbi részletes szabályokat kell alkalmazni:
2. A bevételből levonható ténylegesen felmerülő költségek:
3. *az épület elidegenítésre való előkészítésével;*
4. *a földrészlet megosztásával;*
5. *a társasházzá való átalakítással;*
6. *a forgalmi érték megállapításával;*
7. *az elidegenítés lebonyolításával kapcsolatos költségek;*
8. *az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. tv. 43. § alapján a szolgálati lakással, illetve a bérlő kiválasztási joggal rendelkező szervet megillető vételárrész.*
9. A bevételből a költségek levonása után fennmaradó részt az alábbi célokra lehet felhasználni:
10. *új lakások építésére, új vagy használt lakás megvásárlására,*
11. *lakóépület teljes vagy részleges felújítására, korszerűsítésére,*
12. *város-rehabilitációra,*
13. *az EU források felhasználásához szükséges önrész biztosítására,*
14. *önkormányzati helyi támogatás nyújtására,*
15. *lakóövezetbe sorolt építési telek kialakítására, közművesítésére,*
16. *a lakáscélú állami támogatásokról szóló külön jogszabály szerinti pályázati önrész finanszírozására, ideértve a társasházi tulajdonosoktól és a lakásszövetkezetektől átvállalt önrészt is,*
17. *önkormányzati lakbértámogatás nyújtására,*
18. *kényszerbérlet felszámolására.*
19. A bevételből a költségek levonása után fennmaradó rész ideiglenes jelleggel a likviditási problémák megoldására is felhasználható.

**17. §**

**A kiadások készpénzben történő teljesítésének esetei az önkormányzatnál**

(1) Eger Megyei Jogú Város Önkormányzata Közgyűlése a kiadások készpénzben történő teljesítését a következő kifizetések esetében engedélyezi:

1. dolgozók részére kiadott előlegekre (vásárlás, utazás)
2. készlet- és kisértékű tárgyi eszköz beszerzésekre
3. kiküldetési és reprezentációs kiadásokra
4. kisösszegű szolgáltatásokra, reklám propaganda célokra
5. kisajátítással, ingatlanvásárlással összefüggő kiadásokra
6. gépkocsik üzemeltetési, fenntartási kiadásaira
7. választókörzeti feladatok kiadásaira
8. magánszemélytől vásárlások kifizetéseire
9. segélyek kifizetésére
10. térítési díjak visszafizetésére
11. állományba tartozók személyi kifizetéseire (bérlettérítés, napidíj, védőszemüveg juttatás, megszűnéssel összefüggő kifizetések dolgozói tartozás esetén)
12. állományba nem tartozók személyi kifizetéseire
13. közfoglalkoztatottak munkabérének kifizetésére

**18. §**

**A köztisztviselők teljesítményértékelésének 2018. évi kiemelt céljai**

(1) Eger Megyei Jogú Város Önkormányzat Közgyűlése a Polgármesteri Hivatal köztisztviselőinek teljesítményértékeléséhez az alábbi kiemelt célokat határozza meg:

1. A költségvetési bevételek beszedése, a kiadási előirányzatokon belüli gazdálkodás, a feladatok eredményes végrehajtásával
2. Az EU 2014-2020 programozási időszak pályázatainak, a Modern Város Programban szereplő feladatoknak és az infrastukturális fejlesztések megvalósításának szakszerű megvalósítása, elszámolása
3. A 2018. évi Országgyűlési képviselő választás szakszerű lebonyolítása
4. E-közigazgatási feladatok eredményes működtetése, az információbiztonsági előírásoknak való megfelelés

**19. §**

### NEGYEDIK RÉSZ

**Záró rendelkezések**

1. Ez a rendelet kihirdetését követő napon lép hatályba.

(2) E rendelet kihirdetését követő napon hatályát veszti Eger Megyei Jogú Város Önkormányzat Közgyűlésének az Önkormányzat 2018. évi átmeneti gazdálkodásáról szóló 36/2017. (XII. 22.) önkormányzati rendelete.

|  |  |
| --- | --- |
| **Habis László** | **Dr. Kovács Luca** |
| polgármester | jegyző |